INS anunță că rata anuală a inflației a scăzut ușor în februarie, dar rămâne peste 7%. Scumpiri importante la alimente, mărfuri și servicii
Rata anuală a inflaţiei a coborât în luna februarie 2024 la 7,23%, de la 7,41% în ianuarie, în condiţiile în care mărfurile alimentare s-au scumpit cu 4,48%, cele nealimentare cu 7,82%, iar serviciile cu 11%, potrivit datelor Institutului Naţional de Statistică (INS), publicate miercuri.
- Bloc întreg, terorizat de un singur vecin. Tatăl biologic al lui Marian Oprişan, coşmarul locatarilor. DETALII la Observator 13:00, la Antena 1
- Cum vrea Iohannis să reformeze NATO în 10 pași. Măsurile pregătite de președinte, explicate în POLITICO
- Fenomenul televiziunii în România: Chefi la cuțite. Noua generație. Din 18 Martie, Luni, Marți și Miercuri 20:30 pe Antena 1 și AntenaPLAY. Hai la masă, România!
"Indicele preţurilor de consum în luna februarie 2024 comparativ cu luna ianuarie 2024 a fost 100,81%. Rata inflaţiei de la începutul anului (februarie 2024 comparativ cu decembrie 2023) a fost 1,9%. Rata anuală a inflaţiei în luna februarie 2024 comparativ cu luna februarie 2023 a fost 7,2%. Rata medie a modificării preţurilor de consum în ultimele 12 luni (martie 2023 - februarie 2024) faţă de precedentele 12 luni (martie 2022 - februarie 2023) a fost 9,1%", se precizează în comunicatul INS, potrivit Agerpres.
Conform sursei citate, indicele armonizat al preţurilor de consum în luna februarie 2024 comparativ cu luna ianuarie 2024 a fost 100,78%. Rata anuală a inflaţiei în luna februarie 2024 comparativ cu luna februarie 2023 calculată pe baza indicelui armonizat al preţurilor de consum (IAPC) a fost 7,1%. Rata medie a modificării preţurilor de consum în ultimele 12 luni (martie 2023 - februarie 2024) faţă de precedentele 12 luni (martie 2022 - februarie 2023) determinată pe baza IAPC a fost 8,7%.
Banca Naţională a României (BNR) a revizuit în scădere, la 4,7%, prognoza de inflaţie pentru finalul acestui an, de la 4,8% în noiembrie, şi anticipează că aceasta va ajunge la 3,5% la sfârşitul lui 2025, potrivit datelor prezentate în februarie de guvernatorul BNR, Mugur Isărescu.
Alimentele s-au scumpit cu 4.48% în februarie
Mărfurile alimentare s-au scumpit cu 4,48% în februarie 2024 faţă de februarie 2023 şi cu 0,73% faţă de ianuarie 2024. La această categorie, cel mai mult s-au scumpit: conservele din fructe, cu 13,37%, în februarie 2024 faţă de februarie 2023, şi cu 0,91% faţă de ianuarie 2024; Berea s-a scumpit cu 11,86%, în februarie 2024 faţă de februarie 2023, şi cu 0,29% faţă de ianuarie 2024; peştele proaspăt cu 11,53%, în februarie 2024 faţă de februarie 2023, şi cu 0,33% faţă de ianuarie 2024.
Mărfurile nealimentare s-au scumpit cu 7,82% în februarie 2024 faţă de februarie 2023 şi cu 0,89% faţă de ianuarie 2024. La această categorie, cel mai mult s-au scumpit detergenţii, cu 23,77%, în februarie 2024 faţă de februarie 2023, şi cu 2,92% faţă de ianuarie 2024.
Serviciile s-au scumpit cu 11% în februarie 2024 faţă de februarie 2023 şi cu 0,78% faţă de ianuarie 2024. La această categorie, cel mai mult s-au scumpit serviciile poştale, cu 26,64%, în februarie 2024 faţă de februarie 2023, şi cu 0,03% faţă de ianuarie 2024.
Rata anuală a inflației, pe o traiectorie de scădere, anunță Mugur Isărescu
"Ce arată prognoza? Că rata anuală a inflaţiei se va menţine pe o traiectorie generală de scădere, cu această întrerupere temporară în ianuarie anul curent, însă ritmul dezinflaţiei este anticipat să încetinească semnificativ pe parcursul anului următor şi o să mai explicăm de ce acest lucru. Avem, se observă, datele sunt trimestriale şi în consecinţă creşterea inflaţiei de la începutul anului 2024 nu este atât de pronunţată, pentru că se referă şi la februarie şi martie şi deci creşterea din ianuarie va fi diminuată, categoric. Dar apoi traiectoria este categoric în jos, nu diferă foarte mult, pe datele noastre sunt 1 - 2 puncte procentuale faţă de traiectoria anterioară. Ea a fost revizuită descendent pe parcursul anului 2024 şi revenirea în intervalul ţintei, la limita superioară, este prognozată pentru 2025", a spus Mugur Isărescu, la prezentarea Raportului trimestrial asupra inflaţiei.
Traiectoria prognozată a fost revizuită descendent pe parcursul anului 2024, în contextul evoluţiilor mai favorabile ale indicatorului din perioada recentă, în special pe segmentul alimentar.